RESOLUCIÓN do 25 de setembro de 2023 pola que se resolven as solicitudes para a concesión das subvencións previstas na Orde do 6 de xuño de 2023 pola que se establecen as bases reguladoras para a concesión de subvencións, de carácter plurianual e en réxime de concorrencia competitiva, dirixidas a entidades deportivas para a construción, reforma, reparación, adecuación ou mellora de instalacións deportivas, e se convocan para os anos 2023 e 2024 (código de procedemento DE401D).
Vicepresidencia Primeira e Consellería de Presidencia, Xustiza e Deportes — III. Outras disposicións — 02/10/2023

Antecedentes:
O 20 de xuño de 2023 publicouse a Orde do 6 de xuño de 2023 pola que se establecen as bases reguladoras para a concesión de subvencións, de carácter plurianual e en réxime de concorrencia competitiva, dirixidas a entidades deportivas para a construción, reforma, reparación, adecuación ou mellora de instalacións deportivas, e se convocan para os anos 2023 e 2024 (código de procedemento DE401D), en diante a Orde do 6 de xuño.
Finalizado o prazo de presentación de solicitudes, o 17 de agosto de 2023 publicouse a Resolución do 4 de agosto de 2023, da Subdirección Xeral de Xestión Deportiva da Secretaría Xeral para o Deporte, pola que se fan públicas as listaxes de solicitudes suxeitas a emenda, as solicitudes inadmitidas e as solicitudes admitidas, presentadas ao abeiro da Orde do 6 de xuño, que establecía un prazo de dez (10) días hábiles para formular reclamacións, emendar erros e a falta de documentación.
Despois de rematar o dito prazo, o órgano instrutor remítelle aqueles expedientes administrativos que cumpren todos os requisitos e reúnen toda a documentación necesaria á comisión encargada da súa valoración. O 14 de setembro a Comisión de Valoración emitiu o seu informe cunha orde de prelación de solicitudes de maior a menor puntuación segundo os criterios do artigo 11. O dito informe contiña unha proposta de resolución que asinou o secretario xeral para o Deporte o 19 de setembro de 2023.
Consideracións legais e técnicas:
Primeira. De conformidade co disposto no artigo 11 da Orde do 6 de xuño de 2023, o secretario xeral para o Deporte elevou a proposta de resolución de concesión, conforme todo o actuado, á persoa titular da Vicepresidencia Primeira e Consellería de Presidencia, Xustiza e Deportes.
Segunda. Por tratarse dun procedemento de concorrencia competitiva, e de conformidade co establecido no artigo 45.1.b) da Lei 39/2015, do 1 de outubro, do procedemento administrativo común das administracións públicas, a publicación no DOG producirá os mesmos efectos que a notificación individualizada, sen prexuízo desta. Esta publicación tamén se realizará na páxina web da Secretaría Xeral para o Deporte.
Terceira. Acreditadas as actuacións levadas a cabo pola Comisión de Valoración a que se refiren os artigos 9 e 10 da Orde do 6 de xuño de 2023 e con base na proposta formulada pola Secretaría Xeral para o Deporte do 19 de setembro de 2023, de acordo co establecido na Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o seu regulamento, e en virtude das atribucións que me foron conferidas,
Primeiro. Conceder as subvencións coas contías que se recollen no anexo I desta resolución, para a construción, reforma, reparación, adecuación ou mellora de instalacións deportivas.
Os importes das subvencións serán do 80 % do orzamento da actuación, ata o límite máximo de 25.000 €, de conformidade co artigo 3.3 da convocatoria. A porcentaxe restante será achegada pola entidade beneficiaria.
No anexo determínase o investimento subvencionable e a axuda concedida para cada unha das anualidades na mesma proporción que o crédito distribuído a esta convocatoria, segundo establece o artigo 3.2.
Segundo. Desestimar as solicitudes de subvención por esgotamento do crédito ás entidades que se recollen no anexo II desta resolución, ordenadas pola puntuación acadada.
Terceiro. Desestimar as solicitudes de subvención e inadmitir as entidades que se recollen no anexo III polo motivo que alí se indica.
Cuarto. As entidades beneficiarias disporán dun prazo de dez (10) días, contados a partir do día seguinte ao da notificación desta resolución, para comunicar a aceptación da subvención e das condicións contidas nela, ou ben comunicar a renuncia á subvención concedida. Transcorrido o prazo sen que se produza manifestación expresa, entenderase tacitamente aceptada a subvención.
Quinto. Segundo o artigo 17 da Orde do 6 de xullo, poderá realizarse o pagamento do 100 % do importe da subvención correspondente á anualidade 2023 en concepto de pagamento anticipado, unha vez notificada a resolución da concesión e logo de aceptación expresa desta.
Así mesmo, poderá realizarse o pagamento do 100% do importe da subvención correspondente á anualidade 2024 en concepto de pagamento anticipado, que se fará efectivo unha vez que se presente a xustificación da porcentaxe concedida no ano 2023 e que se realicen todas as actuacións de comprobación oportunas para verificar o cumprimento da actuación subvencionada.
Para o pagamento anticipado a entidade beneficiaria deberá presentar unha solicitude conforme o anexo V da orde de convocatoria.
Sexto. Segundo o artigo 6 da Orde do 6 de xuño, as entidades que resulten beneficiarias quedarán obrigadas a presentar o correspondente proxecto técnico e as autorizacións administrativas municipais e sectoriais oportunas, se a entidade e a complexidade das obras que se vaian a executar o exixen.
Sétimo. Para xustificar a subvención, segundo o artigo 18 da orde da convocatoria, as entidades beneficiarias terán de prazo para executar as actuacións subvencionadas e presentar a correspondente xustificación, segundo a documentación establecida no referido artigo, ata o 1 de decembro de 2023, para a primeira anualidade, e ata o 31 de outubro de 2024, para a segunda anualidade.
Esta resolución esgota a vía administrativa e contra ela pode interporse recurso potestativo de reposición no prazo dun mes, contado a partir do día seguinte ao da súa notificación, ou ben, directamente, recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da súa notificación.
Santiago de Compostela, 25 de setembro de 2023